
Az előzetes döntéshozatali eljárás mint rendkívüli perorvoslati ok: korlátok és lehetőségek

Kulcsszavak: előzetes döntéshozatal; perújítás; felülvizsgálat; egyenértékűség; tényleges érvényesülés
Dolgozatom témájaként az előzetes döntéshozatali eljárás, mint rendkívüli perorvoslati ok helyzetét vizsgálom, a Kúria Jogegységi Panasz Tanácsa Jpe.II.60.027/2021/8. számú határozata (a továbbiakban: JPE határozat) nyomán. Ebben az ügyben a Kúria a bíróságokra általánosan kötelező jogértelmezésként kimondta: „Az EUB előzetes döntéshozatali eljárásban hozott határozatára hivatkozással perújításnak nincs helye.” Dolgozatomban azt vizsgálom, hogy amikor egy peres fél nem a saját ügyében született luxemburgi (előzetes döntéshozatali eljárásban született), strasbourgi (Emberi Jogok Európai Bírósága ítélete) vagy alkotmánybírósági döntésre hivatkozik, akkor a magyar jog szabályai alapján milyen körben, és milyen formában lehet helye rendkívüli perorvoslatnak. A kérdés uniós jogi szempontból azért aktuális, mert az egyenértékűség és a tényleges érvényesülés elve miatt a magyar jogalkotó uniós jogi értelemben nem rendelkezik korlátlan szabadsággal a rendkívüli perorvoslatok formájának meghatározására az előzetes döntéshozatali eljárással kapcsolatosan akkor, ha egyébként más, lényegileg hasonló jellemzőkkel bíró esetekben egy meghatározott forma és tartalom szerinti rendkívüli perorvoslatot tesz lehetővé. A Kúria pedig a JPE határozat meghozatala során kizárólag a hazai jogszabályi környezetet vette alapul, figyelmen kívül hagyva a kérdés uniós jogi vonatkozásait.
Dolgozatomban azt vizsgálom, hogy figyelemmel az egyenértékűség és a tényleges érvényesülés uniós jogban elfogadott elveire, továbbá figyelemmel a magyar jogban a rendkívüli perorvoslatokra vonatkozó egyes eljárási szabályokra, valamint figyelemmel az Emberi Jogok Európai Bírósága (a továbbiakban: EJEB) és az Alkotmánybíróság határozatainak a rendkívüli perorvoslati eljárásokban betöltött szerepére, helytálló-e a Kúria azon megközelítése, mely az indítványozó nem saját ügyében születő előzetes döntést nem perújítási, hanem felülvizsgálati okként határozza meg a polgári eljárásjogban.
Dolgozatomban arra a következtetésre jutok, hogy bár a JPE határozat megállapításai a tagállami (magyar) jog szempontjából önmagukban helyesek, uniós jogi szempontból azonban vitathatóak, és ennek nyomán felmerülhet a JPE határozatból következő gyakorlat megváltoztatásának szükségessége is, annak érdekében, hogy a nem saját ügyben kezdeményezett előzetes döntésen alapuló magyar rendkívüli perorvoslati rendszer összhangba kerüljön az egyenértékűség és tényleges érvényesülés elvéből fakadó uniós jogi követelményekkel.



